b'\n_START_ARTICLE_\nMorris Ginsberg\n_START_SECTION_\nBiografija\n_START_PARAGRAPH_\nGim\xc4\x97 1889\xc2\xa0m. gegu\xc5\xbe\xc4\x97s 14 d. Kelm\xc4\x97je. B\xc5\xabdamas trylikos met\xc5\xb3 buvo i\xc5\xa1si\xc5\xb3stas mokytis \xc4\xaf Tel\xc5\xa1i\xc5\xb3 je\xc5\xa1iv\xc4\x85, o v\xc4\x97liau Vilijampol\xc4\x97s je\xc5\xa1iv\xc4\x85, kur mok\xc4\x97si Talmudo. M. Ginsbergo t\xc4\x97vas buvo emigrav\xc4\x99s \xc4\xaf Liverpul\xc4\xaf ir \xc4\xafk\xc5\xabr\xc4\x99s nedidel\xc4\x99 tabako gamykl\xc4\x97l\xc4\x99. B\xc5\xabdamas 15 met\xc5\xb3 jis kartu su motina ir seserimis atvyko gyventi pas savo t\xc4\x97v\xc4\x85. B\xc5\xabdamas paauglys pad\xc4\x97jo savo t\xc4\x97vui darbe, ta\xc4\x8diau laisvu nuo darbo metu dom\xc4\x97josi pasaulietine literat\xc5\xabra._NEWLINE_1907 m. saus\xc4\xaf i\xc5\xa1laik\xc4\x97 stojamuosius egzaminus \xc4\xaf Londono universitet\xc4\x85, ta\xc4\x8diau d\xc4\x97l didelio kr\xc5\xabvio sustabd\xc4\x97 mokslus. \xc4\xaesidarbino drabu\xc5\xbei\xc5\xb3 gamykloje, v\xc4\x97liau in\xc5\xbeinerijos parduotuv\xc4\x97je, o po kiek laiko gavo mokytojo darb\xc4\x85 ma\xc5\xbeame Margeito miestelio koled\xc5\xbee, kur dirbo iki 1910 m. Tais pa\xc4\x8diais metais i\xc5\xa1silaik\xc4\x97 stojamuosius egzaminus \xc4\xaf University College London ir \xc4\xafstojo \xc4\xaf sociologijos studijas, kurias 1912 m. baig\xc4\x97. Per dvejus mokslo metus buvo geriausias studentas, laim\xc4\x97jo \xc4\xafvairi\xc5\xb3 priz\xc5\xb3, o jo d\xc4\x97stytojas Leonard Trelawny Hobhouse i\xc5\xa1 Londono ekonomikos ir politikos moksl\xc5\xb3 mokyklos pasi\xc5\xabl\xc4\x97 jam tapti jo asistentu rengiant leidin\xc4\xaf._NEWLINE_Dirbdamas Londono ekonomikos ir politikos moksl\xc5\xb3 mokykloje daug d\xc4\x97mesio skyr\xc4\x97 sociologijai, filosofijai ir politikos mokslams. Tris kartus i\xc5\xa1 eil\xc4\x97s laim\xc4\x97jo John Stuart Mill premij\xc4\x85. Papildomai mok\xc4\x97si pranc\xc5\xabz\xc5\xb3, vokie\xc4\x8di\xc5\xb3 kalb\xc5\xb3, chemijos, biologijos ir fizikos. 1914 m. baig\xc4\x97 magistro studijas, para\xc5\xa1\xc4\x97 disertacij\xc4\x85 apie Nicolas Malebranche filosofij\xc4\x85. Tais pa\xc4\x8diais metais buvo pakviestas d\xc4\x97styti filosofijos ir sociologijos istorijos \xc4\xaf University College London, o Londono ekonomikos ir politikos moksl\xc5\xb3 mokykloje d\xc4\x97st\xc4\x97 politin\xc4\x97s filosofijos istorij\xc4\x85._NEWLINE_1921 m. i\xc5\xa1leido knyg\xc4\x85 The Psychology of Society, kuri buvo daugyb\xc4\x99 kart\xc5\xb3 perleista ir i\xc5\xa1versta \xc4\xaf populiariausias pasaulio kalbas. 1934 m. i\xc5\xa1leido knyg\xc4\x85 Sociology, kuri\xc4\x85 dienra\xc5\xa1tis The Guardian apib\xc5\xabdino kaip geriausi\xc4\x85 \xc4\xaf\xc5\xbeang\xc4\x85 \xc4\xaf sociologijos mokslus. XX a. tre\xc4\x8diajame de\xc5\xa1imtmetyje buvo leidinio The Sociological Review redaktorius. 1942-1943 m. Aristotelio draugijos prezidentas. 1950 m. dalyvavo rengiant UNESCO memoriandum\xc4\x85 Rasi\xc5\xb3 klausimu. 1951 m. \xc4\xafk\xc5\xabr\xc4\x97 Britanijos sociolog\xc5\xb3 asociacij\xc4\x85 ir buvo jos pirmasis prezidentas. Mir\xc4\x97 1970\xc2\xa0m. rugpj\xc5\xab\xc4\x8dio 31 d. Londone.'